《萱草图为吴元玉题》
明代·倪谦

吴家堂前春日杲，光照幽兰与萱草。兰萱开作黄金花，母心忘萱颜不老。

阿母看花开寿眉，香风满座春昼迟。金鳌突兀出沧海，扶疏挂罥珊瑚枝。

花前称觞献阿母，膝下佳儿綵衣舞。佳儿已作水部郎，喜看禄养荣三釜。

佳儿与佳妇，日日娱堂前。萱花倚慈竹，色与兰争妍。

一片心如寸草微，仰视白日当空悬。阿母年年在，好花岁岁开。

慈颜比花花不如，秋霜不到堂中来。曾闻邹衍谷，吹律和气复。

何似君家寿域中，万汇融融光夺目，为母一奏长春曲。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。